Vér és tűsarok
A Vér és tűsarok (Blood and High Heels) Géczy Dávid 2012-ben bemutatott, angolul beszélő magyar feliratos rövid játékfilmje, mely részt vett a Cannes-i Filmfesztivál 'Short Film Corner' szekciójában. A film műfaja dramedy, azaz átmenet dráma és fekete komédia között. Letisztult, steril látványvilágába keveredik a groteszk, sötét humor. Egyik főszereplője, Kamarás Iván a producere is volt egyben.

A történet 
A film két ember, egy titkárnő és egy főnök kapcsolatáról szól. Kettejük "viszonya" elharapódzik, ugyanis a férfi soviniszta, a nő pedig feminista. Ez a kettő ütközik egymásnak, mely során az elsősorban irodai környezet letisztult, steril látványvilágába groteszk, sötét humor keveredik.

Mint több filmjét, Géczy Dávid ezt a történetét is Podmaniczky Szilárd – Szép magyar szótár című művéből az – egyik három-négy soros gondolatát adaptálva bontotta ki egy játékfilmbe.

Szereplők 
Kamarás Iván – Ivan Milkov (főnök)
Sonia Couling – Rose Red (titkárnő)
Alexis Latham – következő igazgató

Háttér 
A főszereplő Kamarás Ivánt Géczy Dávid rendező előbb a nagyjátékfilm forgatókönyvével kereste meg, melyben azonnal együtt gondolkoztak, hogyan lehetne részben külföldi, részben magyar színészekkel megvalósítani, ám előtte mindenképpen szerettek volna „valamit” közösen, angol nyelven. Mivel a rendezőnek volt egy „elfekvő” forgatókönyve, amit még korábban a Magyar Televíziónak írt, de akkor azt nem tudták leforgatni, ezért átalakította azt a figurát, hogy Kamarás Iván gesztusainak és habitusának megfeleljen.

A másik főszereplő, Sonia Couling sokoldalú tehetség, hiszen is színésznő, aki modellként kezdte a pályáját – világhírű a L’Oréal arcaként – , de emellett reklámfilm producer és a Thai boksz vezető riportere. Az ő kiválasztásának fő szempontja a film – tematikáját tekintve is – minél inkább nemzetközi jellege volt, hiszen a cselekmény olyan konfliktusokról szól, olyan hatalmi harcról, ami nem helyhez, országhoz kötött. Az irodai jelenetek és a két ember közti konfliktus ugyanúgy lehetne Szingapúrban vagy Lengyelországban.

A film műfaja úgynevezett dramedy, elsősorban dráma, de egyben fekete komédia is.

A forgatás több helyszínen zajlott. Irodaházakban, a Tropicariumban, és budapesti stúdióban. A film részt vett a Cannes-i Filmfesztivál 'Short Film Corner' szekciójában, rangos francia filmfesztiválon és felkerült az American Film Market Los Angelesi listájára is.

Jegyzetek

Források 
TóCsa: Kamarás Iván: „Nem akarok világsztár lenni”, nlcafe.hu – 2012. október 31.
Pethő Réka: Sötét humor – magyar film Cannes-ban, CampusOnline.hu (Google által tárolt változata) – 2012. május 14.
Kulik Yvette: Vígjáték, dráma, gengszterfilm – irány a filmklub! Beszélgetés Géczy Dávid rendezővel – a filmklubok szervezőjével, prae.hu – 2013. február 26.

További információk 
Europa Design Hungary Vér és Tűsarok filmforgatás – 2012 (galéria) 
A film facebook oldala
  – 2012. május 18.

2012 filmjei
Magyar filmdrámák
Magyar rövidfilmek